Document ID: 32012R0568

KOMISJONI RAKENDUSMÄÄRUS (EL) nr 568/2012,
28. juuni 2012,
millega muudetakse määrust (EÜ) nr 555/2008 veinisektori toetusprogrammide esitamise osas
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ÜTK määrus), (1) eriti selle artiklit 103za koostoimes artikliga 4,
ning arvestades järgmist:
(1)
Määruse (EÜ) nr 1234/2007 artikli 103k lõike 1 esimeses lõigus on sätestatud, et iga kõnealuse määruse Xb lisas osutatud tootjaliikmesriik esitab komisjonile viieaastase toetusprogrammi kavandi veinisektorit toetavate meetmete kohta.
(2)
Komisjoni 27. juuni 2008. aasta määruse (EÜ) nr 555/2008 (milles sätestatakse veinituru ühist korraldust käsitleva nõukogu määruse (EÜ) nr 479/2008 üksikasjalikud rakenduseeskirjad veinisektoris seoses toetusprogrammide, kolmandate riikidega kauplemise, tootmisvõimsuse ja kontrollidega) (2) artikli 2 lõikega 1 on ette nähtud, et toetusprogrammide esmakordne esitamine hõlmab viit eelarveaastat alates 2009. aastast kuni 2013. aastani.
(3)
Et valmistada ette järgmine toetusprogrammide kavandite esitamine eelarveaastateks 2014 kuni 2018, tuleks kehtestada üldraamistik ja erinõuded uueks programmiperioodiks. Samuti oleks vaja kindlaks määrata toetusprogrammide kavandite järgmise esitamise tähtaeg.
(4)
Tähtaeg tuleks kehtestada liikmesriikidele, kes soovivad alates 2014. aastast paigutada oma riiklike assigneeringute summad määruse (EÜ) nr 1234/2007 artikli 103o kohaselt ümber ühtsesse otsemaksete kavasse.
(5)
Määrust (EÜ) nr 555/2008 tuleks seepärast vastavalt muuta.
(6)
Käesoleva määrusega ettenähtud meetmed on kooskõlas põllumajandusturgude ühise korralduse komitee seisukohaga,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 555/2008 muudetakse järgmiselt.
(1)
Artikkel 2 asendatakse järgmisega:
„Artikkel 2
Toetusprogrammide esitamine
1. Määruse (EÜ) nr 1234/2007 artikli 103k lõikes 1 osutatud viieaastase toetusprogrammi kavandite esmakordne esitamine hõlmab eelarveaastaid 2009 kuni 2013.
Eelarveaastate 2014 kuni 2018 puhul esitavad liikmesriigid komisjonile oma toetusprogrammide kavandid 1. märtsiks 2013. Juhul kui alates 2014. aastast ette nähtud riiklikke assigneeringuid pärast nimetatud kuupäeva muudetakse, peavad liikmesriigid toetusprogramme vastavalt kohandama.
Liikmesriigid esitavad komisjonile elektrooniliselt toetusprogrammide kavandid, kasutades I lisas esitatud vormi.
Liikmesriigid esitavad komisjonile esimeses ja teises lõigus osutatud toetusprogrammide kavandite rahastamiskava, kasutades II lisas esitatud vormi.
2. Liikmesriigid teavitavad komisjoni lõikes 1 osutatud toetusprogrammide kavanditega seonduvatest õigusaktidest pärast nende vastuvõtmist või muutmist. Selline teavitamine võib toimuda nii, et komisjoni teavitatakse veebisaidist, kus asjaomased õigusaktid on avalikult kättesaadavad.
3. Liikmesriigid, kes otsustavad paigutada oma riiklike assigneeringute kogusumma ümber ühtsesse otsemaksete kavasse alates 2010. eelarveaastast ning kogu lõike 1 esimeses lõigus osutatud ajavahemikuks, esitavad enne 30. juunit 2008 käesoleva määruse II lisas esitatud vormi, täites nõuetekohaselt vastava rea.
Liikmesriigid, kes otsustavad paigutada oma riiklike assigneeringute summad ümber ühtsesse otsemaksete kavasse alates 2014. eelarveaastast ning kogu lõike 1 teises lõigus osutatud ajavahemikuks, esitavad enne 1. detsembrit 2012 II lisas esitatud vormi, täites nõuetekohaselt vastava rea.
4. Liikmesriigid, kes otsustavad rakendada toetusprogrammi, mis hõlmab piirkondlikke eripärasid, võivad esitada andmed ka piirkondade kaupa III lisas esitatud vormis.
5. Liikmesriigid vastutavad kulude eest alates kuupäevast, mil komisjon sai nende toetusprogrammi kätte, kuni toetusprogrammi kohaldamise alguskuupäevani vastavalt määruse (EÜ) nr 1234/2007 artikli 103k lõike 2 esimesele lõigule.”
(2)
I, II, III, IV, V, VI, VII, VIII, VIIIa ja VIIIb lisa muudetakse vastavalt käesoleva määruse lisale.
Artikkel 2
Jõustumine
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 28. juuni 2012

Labels: 12
17
5
6